En politimand blev truet af butikstyv med skruetrækker

En politimand, der var på vej hjem fra arbejde, opdagede lørdag aften, at en gammel kending var i færd med et butikstyveri i Rema 1000 på Hjørringvej i Frederikshavn. Det oplyser vagtchef hos Nordjyllands Politi, Poul Badsberg. Politimanden forsøgte at tilbageholde manden, indtil han kunne blive anholdt. Men butikstyven valgte at trække en skruetrækker og true med den for at slippe fri. Politimanden slap sit tag, og butikstyven stak af fra stedet. Han tabte tyvekosterne, som blandt andet bestod af slik og stearinlys. Politiet ved dog, hvem manden er, og han kan derfor forvente et besøg fra ordensmagten.